Tornen (per fi) les Falles a l'Eliana
04 de març de 2022

La localitat celebrarà les tradicionals festes del 4 al 19 de març després de dos anys de parada a causa de la pandèmia

El col·lectiu faller de l'Eliana anhelava el retorn de les festes josefines a la localitat després de dos anys seguits en els quals l'evolució de la pandèmia de Covid-19 ha obligat les autoritats locals a suspendre la celebració dels actes. Però aquest 2022 les festes en honor a Sant Josep tornaran per a avalar el prop de mig segle de tradició cultural a l'Eliana.

D'aquesta manera, les quatre comissions: Antic Molí-Les Cassetes, Josep Antoni, Puríssima i Major, Mercat i Verge del Carme, que conformen la Junta Local Fallera (JLF) arrancaran on ho van deixar el 2020 després d'haver presentat els seus màxims representants. I ho faran aquest mateix divendres 4 amb l'encesa de llums, a partir de les 19 hores, en un acte que partirà des de les portes de l'Ajuntament amb els representants i JLF i recorrerà les diverses comissions.

Però si hi ha un acte que veritablement donarà el tret d’eixida a aquestes esperades celebracions serà la Crida des del balcó de l'Ajuntament el dissabte 5. El, segurament, acte més esperat pels fallers i falleres iniciarà amb una cercavila a les 12 del migdia des de l’Espai Tarazona i, a la seua arribada a la plaça del País Valencià es realitzarà una imposició de bandes a les Falleres Majors a manera d'exaltació per a posteriorment cridar a la ciutadania elianera a celebrar el retorn de les festes.

Oficialment inaugurades les Falles 2022, i amb motiu del Dia Internacional de la Dona, el diumenge 6 els carrers de la localitat vibraran de nou amb una mascletà a càrrec de la pirotècnica Reyes Martí a l'aparcament del Poliesportiu. El dissabte de la setmana següent, dia 12, tindrà lloc l'anhelat Tren Faller, en el qual la música, la festa i les cercaviles recorreran des de les 18 hores, i partint des del carrer Molí, les vies principals omplint-les de nou d'humor i diversió.

Després de la Plantà, que tindrà lloc entre el diumenge 13 i el dimarts 15, els huit monuments de l'Eliana lluiran el seu art i es convertiran en l'epicentre de les activitats de cadascuna de les comissions festives.

Com a novetat, enguany l'Ajuntament ha organitzat un calendari de mascletaes, que se celebraran cadascun dels dies grans a l'aparcament del Poliesportiu. El dimecres 16 les falleres majors de la falla Verge del Carme prendran la metxa de la mà de Ricasa, el dijous 17 les representants de la falla del Mercat faran el mateix amb Jaime Martínez, d'Hermanos Caballer, el divendres 18 les ambaixadores de la falla Antic Molí procediran amb la Pirotècnia Valenciana i tancaran la ronda les falleres de Josep Antoni amb una mascletà de nou d'Hermanos Caballer, aquesta vegada amb Carlos Martínez.

Els tradicionals actes com les albaes que recorren totes les comissions o l'Ofrena a la Mare de Déu del Carme no faltaran les vesprades del 17 i 18 de març. El dia de Sant Josep, tradicional missa a les 12 hores i la culminació de les festes arrancarà amb la Cremà dels monuments infantils, a partir de les 20 hores, i la de les dels monuments grans a partir de les 22 hores.

Des de la Regidoria de Cultura Festiva, Kike Martínez ha mostrat la seua satisfacció “per anar recuperant, a poc a poc, el calendari festiu de la localitat” i ha recordat que, ara més que mai, els artistes fallers, pirotècnics, indumentaristes, músics i floristes que sostenen la festa necessiten el nostre suport per a continuar amb una tradició que renaixerà de les seues pròpies cendres.